b'\n_START_ARTICLE_\nIvan Denac\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 9. rujna 1917. godine u Osekovu kraj Kutine. Poslije dolaska u Zagreb 1937. godine, pristupio je sindikatima i sudjelovao u \xc5\xa1trajkovima. Radio je kao obu\xc4\x87ar._NEWLINE_Za vrijeme kapitulacije Jugoslavije 1941. godine, Denac se nalazio na slu\xc5\xbeenju vojnoga roka na bugarskoj granici. Nakon toga se vratio u Zagreb i priklju\xc4\x8dio organiziranju oru\xc5\xbeanog ustanka. U jesen 1941. godine, primljen je za \xc4\x8dlana Komunisti\xc4\x8dke partije Jugoslavije. Krajem sije\xc4\x8dnja 1942., postao je \xc4\x8dlan Mjesnoga komiteta KPH za Zagreb. Po\xc4\x8detkom travnja 1942., usta\xc5\xa1ki agenti su ga prepoznali. Prilikom bijega je bio ranjen. Po\xc5\xa1to je sada bio otkriven, nakon ozdravljenja je oti\xc5\xa1ao po\xc4\x8detkom svibnja u partizane. Bio je upu\xc4\x87en u Prvi proleterski bataljun Hrvatske, te je kao njegov borac sudjelovao u borbama u Gorskom kotaru 1942. godine. Zbog iskazane hrabrosti prilikom borbe protiv talijanskih fa\xc5\xa1ista kod Gerova, zamjenik komandira bataljuna, Milan \xc5\xbde\xc5\xbeelj, pohvalio ga je pred strojem. Denac je poslije toga postavljen za politi\xc4\x8dkog komesara \xc4\x8dete. Kolovoza 1942. godine, bataljun je preba\xc4\x8den na \xc5\xbdumberak, gdje je u\xc5\xa1ao u sastav novoformirane Trinaeste proleterske brigade. Ivan Denac je tada postavljen za politi\xc4\x8dkog komesara \xc4\x8dete. U jesen 1943. godine, s brigadom je u Bosni sudjelovao u borbama protiv SS divizije \xe2\x80\x9ePrinz Eugen\xe2\x80\x9d kod Travnika. Godine 1944. postavljen je za politi\xc4\x8dkog komesara Trinaeste proleterske brigade._NEWLINE_Poslije rata, zavr\xc5\xa1io je srednju \xc5\xa1kolu, Vi\xc5\xa1u politi\xc4\x8dku \xc5\xa1kolu \xe2\x80\x9e\xc4\x90uro \xc4\x90akovi\xc4\x87\xe2\x80\x9d u Beogradu i Pravni fakultet u Zagrebu. Radio je kao policijski slu\xc5\xbebenik u Virovitici, zatim u Ministarstvu unutarnjih poslova NR Hrvatske, a od 1947. do 1958. bio je zamjenikom komandanta milicije za NR Hrvatsku. Od 1959. do 1967. godine radio je u Narodnoj banci u Zagrebu, a 1967. je izabran za zastupnika u Saboru NR Hrvatske. U prosincu 1971. godine, nakon smjenjivanja vodstva Hrvatskoga prolje\xc4\x87a, dao je ostavku na sve svoje du\xc5\xbenosti. Dana 22. sije\xc4\x8dnja 1972. \xe2\x80\x9eVjesnik\xe2\x80\x9d je objavio poimeni\xc4\x8dni popis za uhi\xc4\x87enje i su\xc4\x91enje koji je lansirao Savez boraca, na njemu je bio naveden i Ivan Denac._NEWLINE_Dana 9. studenoga 1990. godine, bio je izabran za prvog predsjednika Hrvatskih ratnih veterana (predsjednik Sredi\xc5\xa1njega odbora Hrvatskih ratnih veterana)._NEWLINE_ \xe2\x80\x9e\xc5\xa0to se ti\xc4\x8de obrane Hrvatske, treba najprije imati dovoljno sredstava za obranu, oru\xc5\xbeja. To je prvo. A kako vidim to se te\xc5\xa1ko nabavlja.\xe2\x80\x9c_NEWLINE_(Ivan Denac)_NEWLINE_Bio je nositeljem Partizanske spomenice 1941., Ordena bratstva i jedinstva I. reda, Ordena partizanske zvijezde II. reda, dva Ordena za hrabrost i Ordena zasluge za narod II. reda. Ordenom narodnog heroja odlikovan je 24. srpnja 1953. godine._NEWLINE_Spomenut je u Enciklopediji hrvatske povijesti i kulture (1980., str. 382.), ali je izostavljen iz popisa Narodni heroji na\xc5\xa1eg zavi\xc4\x8daja u priru\xc4\x8dniku za u\xc4\x8denike autora Hrvoja Vrgo\xc4\x8da.'